text: Grænsekøbmændene de store vindere
  30 maj 2012 kl. 11.20
  Grænsekøbmændene bliver de store vindere i regeringens forsøg på at give afgiftsskruen en ekstra tand.
  De Samvirkende Købmænd kalder regeringens udspil for dansk statsstøtte til tyske grænsebutikker.
  Dansk Industri fastslår, at sønderjyderne vil opføre sig direkte uansvarligt i deres privatøkonomi, hvis de ikke af og til tager til Tyskland for at handle stort ind.
  Regeringen har i det seneste skatteudspil lagt op til, at en række afgifter på vand, biler, vin, øl, fedt, chokolade, kaffe, te og glødepærer skal stige i takt med prisudviklingen.
  I forvejen har regeringen forhøjet afgifterne på øl, vin, cigaretter og en lang række varer, der er tilsat sukker.
  Dansk Industri har beregnet, at en gennemsnitlig sønderjysk husstand med de nye afgifter kan spare 3.000 kroner om året ved at handle dagligvarer i Tyskland.
  
  Undergraver beskæftigelsen
  - Når priserne stiger så voldsomt for visse produkter ødelægger det hjemmemarkedet og begrundelsen for at fastholde produktionen i Danmark, siger direktør Mogens Therkelsen, DI Sønderjylland.
  DI henviser især til, at sukkerafgifterne kan gå hårdt ud over en række danske fødevarevirksomheder.
  De Samvirkende Købmænd frygter, at mange af deres medlemmer i Sønderjylland må lukke butikken.
  - Det er tudetosset og komplet ulogisk at hæve afgifterne i form af årlige indekseringer på almindelige danskeres dagligvarer, når konsekvensen er øget grænsehandel og en negativ påvirkning af beskæftigelsen, siger vicedirektør Claus Bøgelund Nielsen, De Samvirkende Købmænd.
  Han henviser til, at Danmark i forvejen har Europa-rekord i indirekte skatter.
  